खैरू बल्लें-बल्लें गैल्ली च आया, ओ मनोमन किश घटै करदा हा। उसी अपने आपै कशा घृणा होऐ करदी ही। पुञां पर उसी अपनी देह् भार जन बजोआ करदी ही। रमालू उदा मित्तर हा। दौनें इक दूए दी रोह्ली-रोह्ली सोए दे दिन ते स्याले दियां कईं रातां कट्टी दियां हां। ते माया-ओदी मूरत उसने अपने मनै दे मंदरै च थापी दी ही। ते हुन बी ओ मूरत उस्सै चाली सज्जी सुआरी दी उस्सै थारा रखोई दी ऐ। रणू-रमालू ते माया दी मानत! खैरू दे अपने कोल ए मानत नईं सेई, छिंडै बेइयै बी ते ओ दिक्ख-भाल करी सकदा ऐ इस मानतै दी, पर उसी इन्ना बी अखत्यार नईं। लोक आखंगण ठौकरें दा जातक डूमै दै बस जाई पेआ ऐ। मेरै गोचरै नईं पौन देओ, आपूं गै साम्ब करो। पर ए कियां होई सकदा ऐ? रणू आस्तै जियां कुन्तो दंदें द्रुब्बां चुना करदी ऐ, किन्ना का चिर चुनदी रौह्ग? उसी की नईं अखत्यार जे ओ आपू˙ किश करै? इस करियै जे ओ नीच जाती दा ऐ? डूम ऐ?